《赵大卿归自四明》
宋代·释居简

玉轮碾秋旻，一印印百川。分光落泾渭，湛染尤澄鲜。

素魄当清流，似喜清流贤。冰澌鉴伊洛，支脉逮涧瀍。

悠悠涵万象，囧囧洞九渊。可照浊水源，岂异投漪涟。

泾也自由浑，月也亏仍圜。各不改故常，亦复无党偏。

不知夫如何，竟为浑者獧。天高杳难问，此理何时宣。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。